
 ROMÂNIA

 JUDEŢUL TIMIŞ

 MUNICIPIUL TIMIŞOARA

 DIRECŢIA CLĂDIRI TERENURI ŞI DOTĂRI DIVERSE I EST

 BIROUL CLĂDIRI TERENURI I EST

 NR.CT2021-  000329/16.02.2021              
RAPORT DE SPECIALITATE
privind  trecerea din domeniul public al Municipiului Timișoara în domeniul privat al Municipiului Timișoara a terenului situat în str. Piatra Craiului nr. 4
             Având în vedere referatul de aprobare al proiectului de hotărâre nr. CT2021-000329/16.02.2021 al Primarului Municipiului Timișoara și Proiectului de Hotărâre privind trecerea din domeniul public al Municipiului Timișoara în domeniul privat al Municipiului Timișoara a imobilului-teren din str. Piatra Craiului nr.4, Timișoara.
Facem următoarele precizări:
             Terenul aferent construcției situate în Timișoara str. Piatra Craiului nr.4, înscris în CF nr.418090, CF vechi nr. 821, având nr. top 1201, în suprafață de 512 mp, a fost inclus în inventarul domeniului public al Municipiului Timișoara, la poziția 4040, atestat prin HG849/2009 privind  atestarea domeniului public al județului Timiș, precum și al municipiilor, orașelor și comunelor din județul Timiș, având număr de inventar 5085 și valoare de inventar 455.680 lei.
              Imobilul –clădire din Timișoara situat în str. Piatra Craiului nr. 4, înscris în CF nr .418090-C1 având nr. top 1201, CF vechi nr. 821, în suprafață de 316 mp este proprietatea SC CHR CINA SRL și este situată pe terenul  proprietatea Municipiului Timișoara - domeniul public înscris în CF nr. 418090 în suprafață de 512 mp, acest teren fiind concesionat în anul 2000 pe o perioadă de 49 ani, în vederea desfășurării activităților economice în condiții corespunzătoare de către proprietarii clădirilor.

               Prin adresa înregistrată cu numărul CT2021-000329/29.01.2021, SC CHR CINA SRL, solicită trecerea terenului înscris în CF nr. 418090 din domeniul public al Municipiului Timișoara în domeniul privat al Municipiului Timișoara, procedură necesară în procesul de autorizare al lucrărilor de readucere în stare de funcționare al complexului hotelier și de extindere a corpului existent cu o bucătărie în regim de înălțime D+P în suprafață de 68 mp, necesar îndeplinirii art. 2 din contractual de concesiune “în vederea desfășurării activităților economice în condiții corespunzătoare de către proprietarii clădirilor”. 
           Conform adresei Serviciului Juridic cu nr. CT 2021-329/05.02.2021, nu figurează litigii pe rolul instanţelor de judecată în curs de soluţionare.    

            Având în vedere prevederile OUG 57/2019 privind codul Administrativ, art.361, alin.(2) “Trecerea unui bun din domeniul public al unei unități administrative-teritoriale în domeniul privat al acesteia se face prin hotărâre a consiliului județean, respective a Consiliului General al Municipiului București ori a consiliului local al comunei, al orașului sau al municipiului, după caz, dacă prin lege nu se dispune altfel.”
           Potrivit OUG 57/2019, art.286, alin.(4) “Domeniul public al comunei, al orașului sau al municipiului este alcătuit din bunurile prevăzute în anexa nr.4, precum și din alte bunuri de uz sau de interes public local, declarate ca atare prin hotărâre a consiliului local, dacă nu sunt declarate prin lege ca fiind bunuri de uz sau de interes public național sau jedețean.”

Luând în considerare faptul că terenul respectiv nu este de uz sau de interes public, imobilul-construcție situat pe teren fiind proprietatea SC CHR CINA SRL, iar  pe terenul aferent construcției, în suprafață de 512 mp, curtea imobilului din str. Piatra Craiului nr. 4, are acces doar proprietarul clădirii.
PROPUNEM:
        Emiterea unei hotărâri a Consiliului Local privind  trecerea din domeniul public al Municipiului Timișoara în domeniul privat al Municipiului Timișoara a terenului situat în str. Piatra Craiului nr. 4.

